
סדר היום:  

שינויים בתקציב לשנת 2011
נכחו:

חברי הוועדה:

משה גפני – היו"ר

אורי אריאל

זהבה גלאון

אמנון כהן

ציון פיניאן

פאינה קירשנבאום

מוזמנים:
גיא אטיאס - משרד ראש הממשלה

יוגב גרדוס - אגב התקציבים, משרד האוצר

אריאל לוין - משרד הבינוי והשיכון

אשר דולב – אגב התקציבים, משרד האוצר

מנהלת הוועדה:

טמיר כהן

ייעוץ משפטי:

שגית אפיק
רשמת פרלמנטארית:
אתי אפלבוים

שינויים בתקציב לשנת 2011

היו"ר משה גפני:
שינויים תקציביים לשנת 2011. 

בקשות: 112, 121, 122

אשר דולב:

אני רפרנט תחבורה. הפנייה התקציבית נועדה להתאים את התקציב השוטף של רשות הלאומית לבטיחות בדרכים לחלוקת התקציב כפי שאושרה על-ידי השרים. כמו כן נועדה הפנייה להוסיף לתקציבי הבטיחות בסך-הכול 20 מיליון שקלים כמפורט. 

היו"ר משה גפני:
היה סיכום שיוסיפו 40 מיליון. חבר הכנסת ציון פיניאן ואני היינו אצל שר האוצר. 

ציון פיניאן:


42 מיליון. זה לא 20 מיליון אלא 42 מיליון.

היו"ר משה גפני:

דובר בוועדה כשאושר התקציב, שיתווסף כסף לרשות הלאומית לבטיחות בדרכים. זה לא 20 מיליון אלא 42 מיליון. 

אשר דולב:


אני לא מכיר ספציפית את הסיכום הזה. מדובר פה על 20 בנוסף לכל מיני דברים. 

היו"ר משה גפני:
בסדר. אני אומר לכם שאם לא יבואו ה-22 הנוספים יתחילו להיות לכם כאן בעיות. הוועדה ביקשה להיאבק בתאונות הדרכים, הוועדה ביקשה להוסיף כסף. אנחנו הלכנו לשר האוצר. יש שם גם אודי ניסן. אני אבקש שתעביר את זה. אם לא יתווספו עוד 22 מיליון, יתחילו להיות בעיות עם ההעברות שלכם.

ציון פיניאן:


זה הובטח עוד בדצמבר. 

היו"ר משה גפני:

הרי הבטחה לוועדה. לא משנה. 

אשר דולב:


אני אבדוק.

היו"ר משה גפני:

אני מאוד מבקש. אחרי כל התאונות ששמענו עליהן - - - 
מי בעד אישור הפניות ירים את ידו? מי נגד?

הצבעה

בעד – רוב

נגד – אין

נמנעים – אין

היו"ר משה גפני:

הפניות אושרו. 

עוברים לפנייה 123 . 

אין מי שמציג את הפנייה. 

אנחנו עוברים לפניות 125, 126. 

זהבה גלאון:


מה עם המצלמות?

היו"ר משה גפני:

אין מי שיציג.


עוברים לסעיפים 125, 126 – מענקי בינוי ושיכון. 

אריאל לוין:
יש יתרה מסוימת של 5 מיליון או 6 מיליון במענקי שיכון. כל התקציב הזה בא לתגבר את תקציבי התכנון, פיקוח, מדידות להאצת הבנייה. 

בנוסף יש פה גם בקשה לתקצב תוספת הרשאה להתחייב בפעולות של ההתנתקות בניצן, בניצנים,  זה מוסדות ציבור ובתשתיות. 

היו"ר משה גפני:
133 מיליון?

אורי אריאל:


זה לבדואים, זה לא להתנתקות. 
היו"ר משה גפני:


133 מיליון לפיתוח ישובי הבדואים. 

זהבה גלאון:

אדוני, מה עם סעיפים 1 ו-2. לאיזה אזורים.

היו"ר משה גפני:

תסביר את שלושת הסעיפים. מה הסעיף הראשון?

אריאל לוין:


אני אלך לפי הסדר. יש פעולות תכנון ופיקוח, 85 מיליון שקל להגברת פעולות פיקוח להאצת הבנייה בהרשאה להתחייב. 


בבנייה כפרית יש תוספת של מיליון שקל לתכנון. אני רק עובר על ההרשאות - - - 

זהבה גלאון:
איפה זה המקומות האלה? איפה ההתחייבויות?

אריאל לוין:

אני אגיד את כל הישובים: קרית שמונה, נצרת עלית, טבריה, מעלות, שלומי. זאת פריסה ארצית של כל פעולות התכנון.

זהבה גלאון:

אפשר רזולוציות יותר ספציפיות?

אורי אריאל:

אני אעזור לזהבה, האם זה גם ביהודה ושומרון?

זהבה גלאון:


למשל.

ציון פיניאן:
האם זה גם במגזר?

אריאל לוין:

יש לא הרבה, גם ביהודה ושומרון אולי באריאל. 

זהבה גלאון:
מה הפרופורציות?

אריאל לוין:

אני מניח 2% אחוז לעומת 98%. 

היו"ר משה גפני:

מי בעד אישור הפניות ירים את ידו.

הצבעה

בעד – רוב

נגד – אין

נמנעים - 1

היו"ר משה גפני:

הפנייות אושרו. 


עוברים לפניות 127, 128 - מורשת בן-גוריון. 

גיא אטיאס:


במסגרת סיכומים תקציבים שיש לנו עם משרד ראש הממשלה, יש לנו את מורשת בן-גוריון. אנחנו מתגברים את הנושא הזה. זה נושא חשוב גם למשרד וגם למשרד ראש הממשלה. יש סכום שהמשרד העמיד לטובת הנושא וכתוצאה מזה קיבלנו תוספת ממשרד ראש הממשלה לסוגיה הזאת. 


בסיכומים יש עוד תוספות שהם תוצאה של הסיכומים שלנו עם משרד נגב וגליל וגם כל נושא של קידום מדדים בנושא רשות העתיקות. כפי שיש סיכומים בינינו לבין אגף תקציבים, הקידומים האלה מבוצעים ברגע זה. על זה יש עוד תוספות תקציביות שמגיעות לטובת משרד הספורט, חלקם זה לאקדמיה ללשון העברית, יש בן צבי ומורשת הלדינו. אלה השינויים שמובאים בפניכם.

אמנון כהן:

מה זאת התכנית "יוצרים תיאטרון".

גיא אטיאס:


"יוצרים תיאטרון" זאת החלטה ממשלה שלנו ושל משרד נגב וגליל. משרד נגב וגליל והמשרד שלנו העבירו החלטת ממשלה שלקבוצות תיאטרון קטנות, שאליה צריכים לבוא אנשים יוצרים ממרכז הארץ ולהתגורר באזורי הפריפריה. זה יקרה בשני מקומות. עדיין יש "קול קורא" ולא יודעים איזו רשות תזכה. הרשות צריכה להביא מצ'ינג. בטוח ש רשות אחת תהיה באזור הנגב ובטוח שרשות אחת תהיה באזור הגליל.

היו"ר משה גפני:
גיא, אני מאוד משבח אותך על הפירוט, תמיד הוא מפרט כך. 

זהבה גלאון:
בעיקרון אני תומכת בזה, אני חושבת שאלה החלטות טובות. ברגע שקובעים מצ'ינג זאת אומרת שיש מועצות ויש עיריות שבחיים לא יגיעו לזה. 

גיא אטיאס:

אני אחדד את הסוגיה הזאת. ה"מצ'ינג" הוא מאוד מזערי. אין אפילו מצ'ינג של 15% וזה גם במדרגות לפי מצב סוציו-אקונומי. כלומר, ישוב לא יפסל בגלל "מצ'ינג". 

היו"ר משה גפני:

את צודקת. מגיע "מצ'ינג" במשרד התחבורה או במשרד הרווחה, זה באמת נורא. הישובים הקטנים לא נהנים מזה מפני שאין להם את הכסף לשלם. את צודקת במאה אחוז. 

מי בעד אישור הפניות?

הצבעה

בעד – רוב

נגד – אין

נמנעים אין

היו"ר משה גפני:

הפניות אושרו. 

היו"ר משה גפני:

אנחנו עוברים לפניות 130, 131 – מענק דירה.  

יוגב גרדוס:


הפנייה נועדה להעברת 3 מיליון שקל לצורך מענק הבירה.

היו"ר משה גפני:


זה מה שסיכמנו בשנה שעברה?

היו"ר משה גפני:


היה 3 בשנה שעברה. 

אמנון כהן:


3 עברו ועוד 2 נוספים?

יוגב גרדוס:


כן. 

היו"ר משה גפני:

זה על שנה שעברה. 

היו"ר משה גפני:

מי בעד אישור הפנייה ירים את ידו?

הצבעה

בעד – רוב

נגד – אין

נמנעים - אין

היו"ר משה גפני:

הפניות אושרו


פניות 132, 133 – פיתוח הכפר השיקומי עלי נגב.

יוגב גרדוס:


העברת 1,750,000 שקלים לצורך פיתוח הכפר השיקומי "עלי נגב" ויש שינוי פנימי במשרד הדתות.

זהבה גלאון:
מה זה השינוי הפנימי?

יוגב גרדוס:


אני לא הרפרנט של משרד הדתות, הוא חולה. 

היו"ר משה גפני:
זה הכסף של המקוואות.  היה לנו על זה מאבק בוועדה. הנושא של התקנה שהובאה לשפות את הסולר. היה מדובר שיעביר 2 מיליון והעבירו לתקנה הלא נכונה. הם מתקנים את זה עכשיו כי הם העבירו את זה למועצות הדתיות. 

יוגב גרדוס:

העבירו לתקנה הלא נכונה ומתקנים את זה. 

היו"ר משה גפני:
מי בעד אישור הפניות?

הצבעה

בעד – רוב

נגד – אין

נמנעים - אין

היו"ר משה גפני:


הפניות אושרו. 


פניות 141, 142.

יוגב גרדוס:


פה יש 3.5 מיליון שקל תוספת למשרד הדתות עבור קשרים עם הגולה.

זהבה גלאון:

מה זה קשרים עם הגולה?

פאינה קירשנבאום:


זה לפעילות ציונית יהודית לקירוב יהודים בגולה.

היו"ר משה גפני:


מי בעד אישור הפניות ירים את ידו?

הצבעה

בעד – רוב

נגד – אין

נמנעים - 1

היו"ר משה גפני:


הפניה אושרה. 


הישיבה נעולה. 

(הישיבה ננעלה בשעה 11:15)
